Библија (Бакотић) : Друга Јованова посланица
1 Старешина изабраној госпођи и деци њезиној, коју ја љубим у истини, (и не само ја, него сви који познаше истину),

2 због истине која у нама стоји и биће с нама до века:

3 Да буде с вама милост, милосрђе и мир од Бога Оца и од Господа Исуса Христа, Сина Очина у истини и у љубави!

4 Обрадовах се много што нађох неке од твоје деце који ходе у истини, као што примисмо заповест од Оца.

5 И сад, молим те, госпођо, не као дајући ти нову заповест, него ону коју имамо из почетка, да имамо љубав међу собом.

6 И љубав је у томе да живимо по заповестима његовим. Ово је заповест по којој треба да живите, као што то научисте из почетка.

7 Јер изиђоше на свет многе варалице, који не признају да је Исус Христос у пути дошао. Ко је такав, он је варалица и антихрист.

8 Чувајте се, да не изгубите плод рада свога, него да примите целу награду.

9 Ко год даље иде и не стоји у науци Христовој, тај нема Бога, а ко стоји у тој науци тај има и Оца и Сина.

10 Ако ко долази к вама и ове науке не доноси, не примајте га у кућу, и не поздрављајте га,

11 јер ко га поздрави, саучествује у његовим злим делима.

12 И ако имам много да вам пишем, не хтедох то учинити хартијом и мастилом, јер се надам да ћу доћи к вама и усмено с вама говорити, да радост ваша буде потпуна.

13 Поздрављају те деца твоје сестре изабране.